Sacra scriptura testatur, quod elemosyna liberat animam de morte æterna, et cunducit eam ad vitam perpetuam. De qua re non inmemor Hugo Miles, cognomento de Chimissins, ipse veniens ad obitum suum pro sua anima suorumque antecessorum fidelium, dedit Deo, et sancto Petro, et Besuensi Ecclesiæ, quattuor mansos, duos apud Rivuriacam, quæ est villa deserta cum omnibus appendiciis suis. Alium apud Cusiacum cum appendiciis suis. Alterum apud Chimissins, cum quattuor jugeribus terræ, et unam falcem de prato. Et hos mansos liberos dedit cum omni libertate subscriptus Hugo. Ut hæc elemosyna inconvulsa permaneat, asignamus ei testes. Signum Hugonis, Widonis filii ejus, Walonis, Aymonis, Hugonis nepotis ipsius, Awini de Beria, Mainfridi Militis de Arco, Walterii de Beria, Nerduini Militis, Andreæ Presbyteri, Richardi, Constantini, et aliorum multorum.